Hoe tuisskool in praktyk werk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe tuisskool in praktyk werk
Hoe tuisskool in praktyk werk
Elke gesin het sy eie unieke tuisskoolreis. Elkeen vind sy eie pad. Elkeen het sy eie getuienis van rowwe see of stille waters. Elke mamma het haar eie storie om te vertel en ek gaan myne vertel, maar ek gaan probeer om ook praktiese idees aan ander mammas te gee.
Ek het drome en dinge gehad oor wat ek wil doen en nie gedink tuisskool sou my grootste droomwerk wees nie. Ek het by die meeste van my drome uitgekom in die Lugmag as joernalis, fotograaf, skakelbeampte, bemarkingsbestuurder en my man ontdek. Daarna het ek die pragtigste dogtertjies gekry en moederskap was die grootste vreugde wat hier kom lê het in my hart. Skielik, toe dr. James Dobson se vrou oor die radio praat en sê :" This is your season to be a loving mother…", het ek besef dat ek rus moet vind in die plek waar ek nou is, nl. 'n mamma. Ek het my hart en my arms oopgemaak en die wonderlike geskenk omhels en dit nooit weer laat los nie. Ek lééf my Godgegewe droom! Ander drome het ook waar geword in ons TV-program Sonskynwoud vir kleuters tot eer van die Here.
Elke dag was en is vir my 'n duisend foto's werd en elke foto 'n duisend woorde. Ek geniet my lewe, my gesin, my Here. Toe Anke twee was en Sioné gebore is, het ek 'n opvoedkundige speletjie gespeel om 50 verbindings in hulle breine te ontwikkel. Kleuterskool was nooit 'n oorweging nie. Toe Anke ses geword het, het ons op 'n natuurlike wyse oorgeskakel na tuisskool en ons tuisskool tot vandag toe (Anke is 13 en Sioné 11). Ons geniet dit nog net soos altyd. Wat is die geheim?
Daar's inligting om ouers te lei. Vir ons het die Charlotte Mason-metodiek gewerk ─ lewendige boeke, dissipline, atmosfeer en 'n leefstyl. Ons lees baie, speel, doen projekte, spandeer tyd in die natuur, lag, sing en bak en brou. Ons kies soms 'n tema wat ons navors. Ongesiens sluit dit al ons tipiese "skoolvakke" in, maar dieper en wyer en interessanter.
Ons gesels oor ons gevoelens en goeie gedrag en hou sodoende die atmosfeer lig.
Ek as mamma hou myself koel en kalm, selfverseker en sonder stres. Alles moet lékker wees en leersaam.
Ek steek vinnig 'n stokkie voor 'n stryery en ons kyk na die Bybelse manier om dinge te hanteer. Sodoende bou hulle goddelike karakters. Ons praat opbouend oor mekaar en skoolwerk.
Hulle leer so gou moontlik selfstandig werk. Werkboeke is 'n hulpmiddel, maar die wêreld is ons klaskamer en die Lewe ons leermeester.
PRAKTIES DAG TOT DAG
* Ons doen in werkboekies vakke wat nodig is vir universiteit, nl. Afrikaans, Engels, Wetenskap en Wiskunde.
* Ons gebruik gehalteboeke soos Apologia Science (verwys na God as Skepper).
* Alle ander vakke doen ons informeel deur biblioteekboeke, You Tube en deur temas te doen soos 'n land of die Amasonewoud.
* Anke verkies as tiener meer werkboeke as temas. Sy het nuwe vakke en velde ontdek op haar reis.
* Sioné geniet diere en skryf 'n klein koerantjie deur navorsing te doen oor onbekende diere.
* Ons dag begin met oefen, Bybellees en ontbyt.
* Dan opruim, aantrek en skoolarea toe.
* Later is dit piekniektyd, waarin Pappa soms deel.
Bly kalm. Volg jou hart en God se leiding, al is dit teen die stroom. Onthou waarom jy dit doen. Moenie skool by die huis nie. Tuisskool is om jou kinders bloot te stel aan die lewe op 'n manier wat hulle amuseer en om hul identiteit, passies en roeping te ontdek. Ouers moet emosioneel heel en volwasse wees en as Christenleiers leef. Jy sal ontdek dat al jou drome vervul word in hierdie een Godgegewe droom! Ek leef my droom…en jy?
Charlotte Mason se metodiek
Sonya Shafer, 2007, Education is an Atmosphere, a Dicipline, a Life. Simply Charlotte Mason
Charlotte Mason, 2014, School Education – Thoughts about the teaching and curriculum of children aged 9-12
Charlotte Mason, 1886, Home education – a home school classic
Van mislukking tot oorwinning – help jou kind
Deur Melodie Veldhuizen " 'n Ouer se houding ten opsigte van sukses en mislukkings bepaal hoe die kind daarop sal reageer. Leer hom om mislukkings positief te hanteer en aan te gryp as geleenthede om nuwe vaardighede te ontwikkel," sê Martie Pieterse. 'n Negatiewe reaksie op jou kind se mislukking, ... Lees meer
Gevulde Camembert met bros brood
Deur Lea Brink Hierdie resep is ideaal as 'n voorgereg of net vir jou saam met 'n glas witwyn op 'n Vrydagaand. Jy het nodig: 1 Camembert-kasie per persoon 2 repies gaar en opgesnyde spek ¼ koppie pistasieneute 1 eetlepel vyekonfyt 4 takkies roketblare 4 snye vars Franse brood Sout ... Lees meer
Besparing: Só herbenut jy klere en linne
Deur Tania du Toit Onlangs het verskeie winkelgroepe 'n ander soort herbenuttingskema geloods as wat normaalweg onder herwinning verstaan word. Vir jou ou klere en linne is jy by hierdie winkels beloon met 'n afslagkoepon, asook die wete dat minderbevoorregtes hierdie klere ontvang of dat jou items tot nuwe materiaal ... Lees meer